**

 **REPUBLIKA HRVATSKA**

**SPLITSKO-DALMATINSKA ŽUPANIJA**

 **OPĆINA PODSTRANA**

 **OPĆINA PODSTRANA**

 **Općinsko vijeće**

**PREDMET:** Prijedlog Odluke o pokretanju postupka rješavanja imovinskopravnih odnosa u svrhu izgradnje infrastrukturne građevine – Izgradnja Ulice kralja Zvonimira-I odvojak

**PRAVNI TEMELJ:** Zakon o lokalnoj i područnoj samoupravi, Zakon o vlasništvu i drugim stvarnim pravima, Statut Općine Podstrana

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Općinski načelnik

**STRUČNA OBRADA:** Upravni odjel za pravne poslove i strateško upravljanje

**PREDMET: Obrazloženje Prijedloga Odluke o pokretanju postupka rješavanja imovinskopravnih odnosa u svrhu izgradnje infrastrukturne građevine – Izgradnja Ulice kralja Zvonimira- I odvojak**

Prostornim planom Općine Podstrana predviđena je izgradnja prometnice do područja Miljevac gdje je planirana izgradnja nove škole koja će se prijaviti na natječaj u sklopu Nacionalnog plana oporavka i otpornosti.

Do lokacije na kojoj će izgraditi nova osnovna škola postoji nerazvrstana cesta Ulica kralja Zvonimira – I odvojak, zemljišnoknjižne oznake čst.zem. 2183/47 k.o. Donja Podstrana, upisanog vlasništva Općine Podstrana, površine 634 m2.

Za potrebe izgradnje škole, potrebno je izgraditi, odnosno proširiti postojeću nerazvrstanu cestu

u profilu 2 traka i 1 nogostup minimalne širine 7,1 m, dok je predmetnim zahvatom planirano 2 traka i dva nogostupa ukupne širine 11 m, čime će se povećati sigurnost sudionika u prometu.

Za navedeno idejnim projektom izgradnje odnosno proširenja gore citirane nerazvrstane ceste, osim zemljišta koje su u vlasništvu Općine Podstrana, obuhvaćene su čst.zem. sljedeće vlasničke strukture:

* zemljišta u vlasništvu HEP-a u ukupnoj površini od 200 m2,
* zemljišta u privatnom vlasništvu u ukupnoj površini od 894 m2.

Imovinskopravni odnosi vezani za zemljišta u vlasništvu HEP-a rješavaju se temeljem posebnog propisa odnosno Zakona o uređivanju imovinskopravnih odnosa u svrhu izgradnje infrastrukturnih građevina („Narodne novine“ broj 8/11, 144/21), dok je za zemljišta u privatnom vlasništvu potrebno riješiti imovinskopravne odnose s upisanim vlasnicima odnosno suvlasnicima.

Općina Podstrana je obavila preliminarne razgovore s vlasnicima, te naručila procjembene elaborate temeljem kojih će Općina Podstrana pristupiti otkupu čst.zem. u privatnom vlasništvu. Procjembenim elaboratima izrađenim od strane ovlaštenog sudskog vještaka Ivana Mijanovića, dipl.ing. građ. utvrđena je tržišna vrijednost zemljišta u iznosu od 174,48 eura po m2, odnosno ukupno procijenjena vrijednost zemljišta u privatnom vlasništvu iznosi 155.985,12 eura.

Članak 48. stavak 3. Zakona o lokalnoj i područnoj samoupravi („Narodne novine“ broj 33/2001, 60/2001, 129/2005, 36/2009, 36/2009, 109/2007, 125/2008, 150/2011, 144/2012, 123/2017, 98/2019, 144/2020) propisano je da predstavničko tijelo odlučuje o stjecanju i otuđivanju nekretnina i pokretnina te drugom raspolaganju imovinom većom od vrijednosti utvrđenih stavkom 2. istog članka, koji između ostalog propisuje da općinski načelnik može odlučivati o raspolaganju imovinom najviše do 132.722,81 euro (1.000.000,00 kuna).

Slijedom navedenog predlaže se donijeti sljedeći akt:

Na temelju članka 35. Zakona o vlasništvu i drugim stvarnim pravima ("Narodne novine", broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14), članka 48. stavak 3. Zakona o lokalnoj i područnoj samoupravi („Narodne novine“ broj 33/2001, 60/2001, 129/2005, 36/2009, 36/2009, 109/2007, 125/2008, 150/2011, 144/2012, 123/2017, 98/2019, 144/2020) i članka 30. Statuta Općine Podstrana („Službeni glasnik Općine Podstrana“ broj 7/21, 21/21, 4/23) Općinsko vijeće Općine Podstrana na 30. sjednici održanoj dana 04. srpnja 2024. godine donosi sljedeću

## **ODLUKU**

o pokretanju postupka rješavanja imovinskopravnih odnosa radi izgradnje infrastrukturne građevine -Izgradnja Ulice kralja Zvonimira-I odvojak

**Članak 1.**

Odobrava se pokretanje postupka rješavanja pitanja stjecanja prava vlasništva na čst.zem. 2183/1, 2183/24, 2183/25, 2183/26, 2183/27, 2183/31, 2183/48, 2183/49, 2183/50, 2183/51, 2357/16, 2357/17 sve k.o. Donja Podstrana sa vlasnicima odnosno suvlasnicima predmetnih čst.zem., a u svrhu izgradnje infrastrukturne građevine- Izgradnja Ulice kralja Zvonimira-I odvojakprema procjembenim elaboratima tržišne vrijednosti nekretnina izrađenih od stalnog sudskog vještaka za graditeljstvo Ivana Mijanović, od 13. lipnja 2024. godine, broj elaborata 155/24-01, 155/24-03, 155/24-04, 155/24-05, 155/24-06, 155/24-08, 155/24-10, 155/24-24-11, 155/24-12, 155/24-13, 155/24-16, 155/24-17.

**Članak 2.**

Utvrđuje se tržišna vrijednost čst.zem. iz članka 1. ove Odluke u iznosu od 174,48 eura po m2, odnosno ukupna tržišna vrijednost u iznosu od 155.985,12 eura.

**Članak 3.**

Ovlašćuje se načelnik da pokrene postupak rješavanja pitanja stjecanja prava vlasništva za čst.zem. iz članka 1. ove Odluke u svrhu izgradnje infrastrukturne građevine, u skladu s utvrđenom ukupnom tržišnom vrijednosti iz članka 2. ove Odluke.

**Članak 4.**

Zadužuje se Upravni odjel za pravne poslove i strateško upravljanje da izradi svu potrebnu dokumentaciju za postupak iz članka 3. ove Odluke.

**Članak 5.**

Ova Odluka stupa na snagu osmog dana od dana objave u „Službenom glasniku Općine Podstrana“.

KLASA: 024-02/24-01/09 Predsjednik

URBROJ: 2181-39-01-24-03 Općinskog vijeća

Podstrana, 04. srpnja 2024. godine Zdravko Galić